El ple municipal de Sagunt insta el Govern a revisar la Llei orgànica 10/2022 de garantia integral de la llibertat sexual
30 de gener 2023

![](/media/hympojux/c_sergiomuniesa.jpg?width=850&height=566.9886363636364)

El Ple de l'Ajuntament de Sagunt va aprovar dijous passat, en la seua sessió ordinària corresponent al mes de gener, instar el Govern d'Espanya a la immediata revisió, per la via d'urgència, de la Llei orgànica 10/2022, de 6 de setembre i, perquè els qui comenten delictes sexuals puguen tindre, com més prompte millor, les mateixes penes que estaven en vigor fins a setembre de 2022, i que s'han vist rebaixades amb l'actual regulació.

La moció va ser presentada pel Partit Popular i defensada pel seu portaveu, Sergio Muniesa, i va ser aprovada pels grups PSPV-PSOE, Compromís, EUPV, Iniciativa Portenya, Partit Popular, Ciutadans i el Regidor no adscrit i amb l'abstenció de VOX.

Així mateix, també s'ha acordat donar trasllat d'este acord a Presidència del Govern, als ministeris de Justícia i d'Igualtat i a la Mesa del Congrés i del Senat.

En el text de la moció s'explica que el mes de setembre de l'any passat va entrar en vigor la nova llei de garantia integral de la llibertat sexual. En esta llei s'introduix «**una substancial modificació en la qualificació dels delictes contra la llibertat sexual, que passen a ser tots considerats agressió sexual, quan amb anterioritat es dividien, en funció de la seua gravetat, en abusos sexuals o agressions sexuals**».

Segons s'indica: «**Fins al 20 de gener de 2023, havien sigut més de 200 condemnats els que s'han vist beneficiats entre revisions de condemnes a la baixa i sentències posteriors a la norma. I 18 persones havien sigut excarcerades».** I es destaca en la part argumentativa que: **«Les revisions de sentències a condemnats per delictes sexuals, la rebaixa en les penes de presó i fins i tot ordres d'excarceració està provocant una important alarma social entre la població. Fins i tot la ministra portaveu del Govern d'Espanya, Isabel Rodríguez, en una entrevista va admetre “l'alarma social i la preocupació” existent després de l'entrada en vigor de la llei de garantia integral de la llibertat sexual. El ministeri d'Igualtat va preferir continuar elogiant la llei, que consideren magnífica, en paraules de la Delegada del Govern per a la Violència de Gènere, Victoria Rosell. Mentre que la ministra María Jesús Montero va anunciar el 15 de novembre, contradient a les responsables del ministeri autor de la llei, que estan disposats a revisar el text per a impedir evitar que els condemnats de caràcter sexual vegen reduïdes les seues penes**».

Seguix l'argumentació recordant que: «**El Partit Popular va sol·licitar en el Ple del Congrés dels Diputats que el Govern de la Nació procedira a la revisió i rectificació de la Llei de Garanties de la Llibertat Sexual per a evitar la reducció de penes que s'estan aplicant a violadors. Esta iniciativa va ser rebutjada per PSOE, Podem i per altres partits com a ERC, PNB i EH Bildu. D'altra banda, sol·licitem al Govern d'Espanya de PSOE i Podemos que deixe d'insultar als jutges que només apliquen esta Llei, així com que respecten la independència judicial i la separació de poders**».

*   [](http://www.facebook.com/sharer.php?u=https://aytosagunto.es/va/actualitat/el-ple-municipal-de-sagunt-insta-el-govern-a-revisar-la-llei-organica-10-2022-de-garantia-integral-de-la-llibertat-sexual/ "Facebook")
*   [](http://twitter.com/share?url=https://aytosagunto.es/va/actualitat/el-ple-municipal-de-sagunt-insta-el-govern-a-revisar-la-llei-organica-10-2022-de-garantia-integral-de-la-llibertat-sexual/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-municipal-de-sagunt-insta-el-govern-a-revisar-la-llei-organica-10-2022-de-garantia-integral-de-la-llibertat-sexual/ "Linked In")
*   [](mailto:?body=https://aytosagunto.es/va/actualitat/el-ple-municipal-de-sagunt-insta-el-govern-a-revisar-la-llei-organica-10-2022-de-garantia-integral-de-la-llibertat-sexual/)